
Text rozhodnutia
Súd: Krajský súd Bratislava Spisová značka: 10Scud/11/2015 Identifikačné číslo súdneho spisu: 1015200910 Dátum vydania rozhodnutia: 04. 12. 2018 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2018:1015200910.1 ROZSUDOK V MENE SLOVENSKEJ REPUBLIKY Krajský súd v Bratislave sudkyňou JUDr. Beátou Jurgošovou v právnej veci navrhovateľa: N. S., H. O.. M. XX/XX, XX XXX U., C. M. proti odporkyni: Sociálna poisťovňa ústredie, Ul. 29. augusta č. 8, Bratislava, o výšku starobného dôchodku, takto r o z h o d o l : Súd rozhodnutie odporkyne číslo XXX XXX XXXX X zo dňa 29.1.2015 v spojení s rozhodnutím číslo XXX XXX XXXX X zo dňa 5.6.2015 potvrdzuje. Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 29.1.2015 odporkyňa podľa § 65 a § 82 zákona č. 461/2003 Z. z. o sociálnom poistení v znení neskorších predpisov priznala navrhovateľovi od 15. februára 2015 starobný dôchodok v sume 139,00 eur mesačne. Starobný dôchodok priznala podľa čl. 52 ods.1 písm. b) nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia. Rozhodnutím číslo XXX XXX XXXX X zo dňa 5.6.2015 podľa § 65, § 112 ods. 1 a § 82 zákona č. 461/2003 Z.z. o sociálnom poistení v znení neskorších predpisov a podľa čl. 52 ods. 1 písm. b) nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia navrhovateľovi od 15. februára 2015 naďalej patrí starobný dôchodok v sume 139,00 eur mesačne. Navrhovateľ návrhom zo dňa 23.2.2015 žiadal o preskúmanie rozhodnutia a namietal, že určená suma starobného dôchodku sa mu zdá byť nízka, pretože doteraz bol poberateľom invalidného dôchodku úrazového v sume 857,30 eur mesačne, obyčajný invalidný dôchodok poberal v sume 33,40 eur mesačne. Odporkyňa vo svojom písomnom vyjadrení zo dňa 27.5.2015 uviedla, že navrhovateľ bol poberateľom invalidného dôchodku, ktorý mu bol priznaný od 14.2.2007, jeho výška ku dňu priznania starobného dôchodku predstavovala sumu 33,40 eur mesačne. Súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľa a dospel k záveru, že návrh nie je dôvodný. Súd vykonal dokazovanie výsluchom odporkyne, oboznámil sa s obsahom dávkového spisu odporkyne číslo XXX XXX XXXX X a s obsahom spisového materiálu a zistil tento skutkový stav. V danej veci je potrebné uviesť, že navrhovateľ bol poberateľom invalidného dôchodku, ktorý mu bol priznaný od 14. februára 2007, jeho výška ku dňu priznania starobného dôchodku predstavovala sumu 33,40 eur mesačne. Podľa § 65 ods. 1 zákona v znení neskorších predpisov nárok na starobný dôchodok vzniká získaním 15 rokov obdobia dôchodkového poistenia a dosiahnutím dôchodkového veku. Navrhovateľ dôchodkový vek dosiahol dovŕšením 62 rokov, t.j. 13. februára 2015. Rozhodnutím číslo XXX XXX XXXX X zo dňa 29. januára 2015 a 5.6.2015 bol navrhovateľovi priznaný od 15.2.2015 starobný dôchodok v sume 139,00 eur mesačne. Zástupkyňa odporkyne sa v plnom rozsahu pridŕžala písomného vyjadrenia. Uviedla, že k prípisu navrhovateľa zo dňa 16.11.2018 je potrebné uviesť, že predložený materiál navrhovateľa sa týka invalidného dôchodku, ktorý ale nie je predmetom dnešného pojednávania. Na dnešnom pojednávaní sa pojednáva suma starobného dôchodku, nie invalidného dôchodku. Zástupkyňa odporkyne poukázala na to, že suma starobného navrhovateľa sa určila podľa článku 52 ods. 1 písm. b) nariadenia Európskeho parlamentu a Rady č. 883/2004 ako časť teoretickej sumy dôchodku, ktorá zodpovedá pomeru medzi dĺžkou obdobia dôchodkového poistenia získaného podľa právnych predpisov Slovenskej republiky a celkovým obdobím poistenia získaným aj podľa právnych predpisov Poľskej republiky. Teoretická suma starobného dôchodku navrhovateľa je pritom suma starobného dôchodku, ktorá by patrila, ak by sa obdobie poistenia získané podľa právnych predpisov Poľskej republiky považovalo za obdobie dôchodkového poistenia získané podľa právnych predpisov Slovenskej republiky. Vzhľadom na uvedené navrhla, aby súd napadnuté rozhodnutie číslo XXX XXX XXXX X zo dňa 29.1.2015 v spojení s rozhodnutím číslo XXX XXX XXXX X zo dňa 5.6.2015 ako vecne správne a zákonné potvrdil. Podľa § 65 ods. 1 zákona č. 461/2003 Z.z. o sociálnom poistení v znení zákona č. 555/2007 Z.z. poistenec má nárok na starobný dôchodok, ak bol dôchodkovo poistený najmenej 15 rokov a dovŕšil dôchodkový vek. Podľa § 65 ods. 2 cit. zákona dôchodkový vek je 62 rokov veku poistenca, ak tento zákon neustanovuje inak. Podľa § 66 ods. 1 cit. zákona suma starobného dôchodku sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na starobný dôchodok a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa § 60 ods. 9 cit. zákona rok dôchodkového poistenia je 365 dní dôchodkového poistenia. Podľa § 63 ods. 1 cit. zákona priemerný osobný mzdový bod na určenie sumy dôchodkovej dávky sa určí ako podiel súčtu osobných mzdových bodov dosiahnutých v jednotlivých kalendárnych rokoch rozhodujúceho obdobia a obdobia dôchodkového poistenia v rozhodujúcom období, ak tento zákon neustanovuje inak. Priemerný osobný mzdový bod sa zaokrúhľuje na štyri desatinné miesta nahor. Na účely určenia obdobia dôchodkového poistenia sa získané dni dôchodkového poistenia prepočítavajú na roky, ak tento zákon neustanovuje inak. Obdobie dôchodkového poistenia sa zaokrúhľuje na štyri desatinné miesta nahor. Podľa § 63 ods. 6 veta prvá cit. zákona rozhodujúce obdobie na zistenie priemerného osobného mzdového bodu sú kalendárne roky pred rokom, v ktorom boli splnené podmienky nároku na dôchodkovú dávku, s výnimkou kalendárnych rokov pred 1. januárom 1984, ak tento zákon neustanovuje inak. Podľa § 63 ods. 7 cit. zákona ak v rozhodujúcom období určenom podľa odseku 6 nie je najmenej dvadsaťdva kalendárnych rokov, predlžuje sa rozhodujúce obdobie pred 1. január 1984 postupne tak, aby v ňom bolo dvadsať dva kalendárnych rokov podľa odseku 6. Ak poistenec ani po tomto predĺžení nemá dvadsať dva kalendárnych rokov podľa odseku 6, zisťuje sa priemerný osobný mzdový bod z tohto nižšieho počtu kalendárnych rokov. Podľa § 82 ods. 2 cit. zákona starobný dôchodok vyplácaný k 1. januáru príslušného kalendárneho roka a starobný dôchodok priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí a) v roku 2013 ako súčet 50 % medziročného rastu spotrebiteľských cien a 50 % medziročného rastu priemernej mesačnej mzdy, z priemernej mesačnej sumy starobného dôchodku, b) v roku 2014 ako súčet 60 % medziročného rastu spotrebiteľských cien a 40 % medziročného rastu priemernej mesačnej mzdy, z priemernej mesačnej sumy starobného dôchodku, c) v roku 2015 ako súčet 70 % medziročného rastu spotrebiteľských cien a 30 % medziročného rastu priemernej mesačnej mzdy, z priemernej mesačnej sumy starobného dôchodku. Podľa § 1 opatrenia Ministerstva práce, sociálnych vecí a rodiny Slovenskej republiky č. 329/2013 Z. z. , ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2014, pevná suma zvýšenia dôchodkovej dávky v roku 2014 sa ustanovuje takto: 8,80 eura, ak ide o starobný dôchodok. Podľa § 1 opatrenia Ministerstva práce, sociálnych vecí a rodiny Slovenskej republiky č. 295/2014 Z. z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2015, pevná suma zvýšenia dôchodkovej dávky v roku 2015 sa ustanovuje takto: 5,20 eura, ak ide o starobný dôchodok. V preskúmavanej veci súd zistil, že navrhovateľ narodený dňa 13.02.1953, dôchodkový vek podľa § 65 zákona č. 461/2003 Z. z. v znení zákona č. 555/2007 Z. z. o sociálnom poistení dosiahol dovŕšením 62 rokov veku, t.j. dňa 13.02.2015. K uvedenému dňu podľa právnych predpisov Slovenskej republiky spolu s obdobím získaným podľa právnych predpisov Poľskej republiky získal 15 520 dní obdobia dôchodkového poistenia, t.j. 42 rokov a 190 dní. Pretože na základe obdobia dôchodkového poistenia získaného podľa právnych predpisov Slovenskej republiky v počte 3 682 dní, navrhovateľovi nárok na starobný dôchodok z dôchodkového poistenia Slovenskej republiky nevznikol, v súlade s čl. 6 nariadenia (ES) Európskeho parlamentu a Rady č. 883/2004 sa na účely vzniku nároku na starobný dôchodok zohľadnilo obdobie poistenia v počte 11 838 dní, ktoré navrhovateľ získal podľa právnych predpisov Poľskej republiky. K 13.2.2015 podľa právnych predpisov Slovenskej republiky spolu s obdobím poistenia získaných podľa právnych predpisov Poľskej republiky získal 15 520 dní obdobia dôchodkového poistenia, presný rozpis je uvedený v priloženom osobnom liste dôchodkového poistenia. Pri posúdení nároku na dôchodok a určení jeho sumy boli zhodnotené všetky preukázané obdobia dôchodkového poistenia získané podľa právnych predpisov Slovenskej republiky a obdobia poistenia získané podľa právnych predpisov Poľskej republiky potvrdené príslušnou inštitúciou (vrátane dôb, ktoré sa za obdobie dôchodkového poistenia podľa zákona č. 461/2003 Z.z. v znení neskorších predpisov považujú). Získanie ďalšieho obdobia dôchodkového poistenia podľa právnych predpisov Slovenskej republiky a obdobia poistenia podľa právnych predpisov Poľskej republiky nebolo preukázané. Podľa § 60 ods. 9 zákona č. 461/2003 Z.z. v znení neskorších predpisov, rok dôchodkového poistenia je 365 dní dôchodkového poistenia. Z uvedeného vyplýva, že navrhovateľ získal 42 rokov a 190 dní obdobia dôchodkového poistenia, čím navrhovateľ splnil podmienky nároku na starobný dôchodok dňa 13.2.2015. Suma starobného dôchodku sa podľa čl. 52 ods. 1 písm. b) nariadenia (ES) Európskeho parlamentu a Rady č. 883/2004 určí ako časť teoretickej sumy dôchodku, ktorá zodpovedá pomeru medzi dĺžkou obdobia dôchodkového poistenia získaného podľa právnych predpisov Slovenskej republiky a celkovým obdobím poistenia získaným aj podľa právnych predpisov Poľskej republiky. Teoretická suma starobného dôchodku je suma starobného dôchodku, ktorá by patrila, ak by sa aj obdobie poistenia získané podľa právnych predpisov Poľskej republiky, považovalo za obdobie dôchodkového poistenia podľa právnych predpisov Slovenskej republiky. Starobný dôchodok z dôchodkového postenia Slovenskej republiky sa v súlade s čl. 52 ods. 1 písm. b) bod ii) nariadenia (ES) Európskeho parlamentu a Rady č. 883/2004 prizná len v sume zodpovedajúcej obdobiu dôchodkového poistenia získaného podľa právnych predpisov Slovenskej republiky. Suma starobného dôchodku zodpovedajúceho obdobiu dôchodkového poistenia získanému podľa právnych predpisov Slovenskej republiky sa pritom určí ako časť teoretickej sumy starobného dôchodku, ktorá zodpovedá pomeru obdobia dôchodkového poistenia získaného podľa právnych predpisov Slovenskej republiky k úhrnu obdobia poistenia zhodnoteného na teoretickú sumu starobného dôchodku. Suma starobného dôchodku zodpovedajúca obdobiu dôchodkového poistenia získanému podľa právnych predpisov Slovenskej republiky 137,70 eur mesačne je určená ako súčin teoretickej sumy starobného dôchodku 580,35507173 eur mesačne a koeficientu 0,23724265 určeného ako podiel obdobia dôchodkového poistenia získaného podľa právnych predpisov Slovenskej republiky 10,0877 rokov a úhrnu obdobia poistenia zhodnoteného na teoretickú sumu starobného dôchodku 42,5206 rokov. Suma starobného bola určená s prihliadnutím na obdobie dôchodkového poistenia získané v cudzine podľa príslušného nariadenia Európskej únie, zvýši sa suma dôchodku odo dňa priznania dôchodku podľa § 82 ods. 13 zákona č. 461/2003 Z.z. v znení zákona č. 252/2012 Z.z. o pomernú časť pevnej sumy zvýšenia, ktorá zodpovedá pomernej časti, v akej sa priznal čiastkový dôchodok podľa predpisov Slovenskej republiky. Suma starobného dôchodku spolu so sumou zvýšenia je 139,00 eur mesačne. Rozhodnutím číslo XXX XXX XXXX X zo dňa 5.6.2015 odporkyňa podľa § 65 , § 112 ods. 1 a § 82 zákona č. 461/2003 Z.z. o sociálnom poistení v znení neskorších predpisov a podľa § 52 ods. 1 písm. b) nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia navrhovateľovi od 15.2.2015 naďalej patrí starobný dôchodok v sume 139,00 eur mesačne. V danej veci sa suma starobného dôchodku nezmenila ani po doplnení vymeriavacieho základu za obdobie od 14.2.2007 do 31.12.2007, od 1.1.2008 do 31.12.2008, od 1.1.2009 do 31.12.2009, od 1.1.2010 do 31.12.2010, od 1.1.2011 do 31.12.2011, od 1.1.2012 do 31.12.2012, od 1.1.2013 do 31.12.2013, od 1.1.2014 do 31.12.2014, pretože pre výpočet starobného dôchodku je naďalej výhodnejší priemerný osobný mzdový bod 1,2772. Suma starobného dôchodku je určená podľa § 66 ods. 1 zákona č. 461/2003 Z.z. ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na starobný dôchodok a aktuálnej dôchodkovej hodnoty. Priemerný osobný mzdový bod je určený ako podiel úhrnu osobných bodov za jednotlivé kalendárne roky rozhodujúceho obdobia a obdobia dôchodkového poistenia v rozhodujúcom období vyjadreného v rokoch. V rozhodujúcom období kalendárnych rokov 1984 až 2014 navrhovateľ na zistenie priemerného osobného mzdového bodu nezískal aspoň 22 kalendárnych rokov podľa § 63 ods. 6 zákona č. 461/2003 Z.z. v znení neskorších predpisov. Uvedených 22 kalendárnych rokov navrhovateľ nezískal ani po postupnom rozšírení rozhodujúceho obdobia pred 1.1.1984, priemerný osobný mzdový bod bol preto podľa § 63 ods. 7 druhej vety zákona č. 461/2003 Z.z. v znení neskorších predpisov vypočítaný z uvedeného nižšieho počtu kalendárnych rokov. Suma starobného dôchodku bola určená s prihliadnutím na doby poistenia získané v cudzine. Suma starobného dôchodku spolu so sumou zvýšenia je 139,00 eur mesačne. Navrhovateľovi bola doba zamestnania a výška zárobkov hodnotená podľa evidenčných listov dôchodkového zabezpečenia o dobe zamestnania a zárobku, ktoré sú vystavované zamestnávateľskou organizáciou a táto organizácia zodpovedá za správnosť evidenčných podkladov. Evidenčné listy dôchodkového zabezpečenia (poistenia) sú podkladom pre odporkyňu pre hodnotenie doby zamestnania a zárobku. Súd konštatuje, že výška starobného dôchodku bola vypočítaná v súlade s platnými právnymi predpismi a na základe preukázanej doby zamestnania navrhovateľa a zo zisteného skutkového stavu súd mal za to, že odporkyňa pri priznaní starobného dôchodku navrhovateľa a jeho výpočte nepochybila a postupovala správne. K námietke navrhovateľa uvedeného opravného prostriedku je potrebné poukázať na to, že konanie o úrazovej rente bolo vedené na inom súde, konkrétne Krajskom súde v Trenčíne, ktoré bolo právoplatne skončené Uznesením sp. zn. 12Sd/101/2015-21 zo dňa 28.1.2016, ktorým bolo konanie zastavené, z dôvodu späťvzatia návrhu navrhovateľom. Teda sa netýka prejednávanej veci na pojednávaní, konanom dňa 4.12.2018. Vzhľadom na vyššie uvedené súd napadnuté rozhodnutie odporkyne číslo XXX XXX XXXX X zo dňa 29.1.2015 v spojení s rozhodnutím číslo XXX XXX XXXX X zo dňa 5.6.2015 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľ nebol v konaní úspešný, a preto mu súd trovy konania nepriznal a odporkyni trovy konania neprislúchajú. V danom prípade súd postupoval podľa ustanovenia § 492 ods. 1 zákona č. 162/2015 Z.z. Správny súdny poriadok, podľa ktorého konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

